AaB er ifølge bold.dks oplysninger enig med Leeds om et køb af Casper Sloth, der ventes på plads i Aalborg i løbet af få dage.

Nordjyske skrev lørdag, at AaB er ude efter Leeds’ danske midtbanespiller Casper Sloth. Den jagt har ifølge bold.dks oplysninger allerede båret frugt, og Sloth kan dermed snart kalde sig AaB-spiller.

Sloth har et år tilbage af kontrakten i Leeds, og AaB havde håbet, at englænderne blot ville slippe danskeren, men det har ifølge bold.dks oplysninger ikke været tilfældet. Derfor må nordjyderne hoste op med en mindre transfersum.

bold.dk erfarer, at AaB og Leeds er enige om en handel, ligesom Sloths personlige betingelser er ved at være på plads, så i løbet af få dage kan nordjyderne præsentere den 24-årige midtbanespiller.

Casper Sloth har i to år været i Leeds, hvor han i første sæson fik 13 ligakampe, men hvor han det seneste år ikke har spillet på førsteholdet. Han har på landsholdsplan fået otte A-landskampe for Danmark.

Sloth har fået sin fodboldopdragelse i AGF, hvor han nåede at spille 101 kampe i Superligaen.

jesper@bold.dk

Tegn et sæsonkortabonnement og se alle AaB?s hjemmekampe her